Perechea compusă din Monica Niculescu şi iberica Cristina Bucşa s-a calificat, miercuri, în semifinalele probei de dublu din cadrul turneului WTA 500 de la Strasbourg. Cele două au făcut un meci excelent împotriva americancelor Ashlyn Kruger/Sloane Stephens, impunându-se la final cu 6-2, 6-3. Niculescu şi jucătoarea născută la Chişinău au obţinut victoria în 66 de minute.
În primul set, americancele au condus cu 2-1, apoi Niculescu şi Bucşa au reuşit cinci game-uri consecutive, câştigând cu 6-2. Niculescu şi Bucşa au avut 5-0 şi în actul secund, realizând astfel o serie de zece game-uri consecutive. Americancele au reuşit să ia şi ele trei game-uri la rând, dar Niculescu şi Bucşa au încheiat conturile pe serviciul adversarelor.
Cuplul româno-spaniol şi-a asigurat un cec 14.280 de euro şi 195 de puncte WTA.
În penultimul act, Niculescu şi Bucşa vor juca împotriva câştigătoarelor din meciul Giuliana Olmos (Mexic)/Alexandra Panova (Rusia) – Demi Schuurs (Olanda)/Luisa Stefani (Brazilia), favoritele numărul doi.